
„GASTROFEST - ICE CREAM DAYS”
Festivalul înghețatei la Colegiul Tehnic „Gheorghe Asachi” Focșani
În data de 17 iunie 2017, Colegiul Tehnic „Gheorghe Asachi” a găzduit o nouă ediție a concursului GASTROFEST. Produsul vizat anul acesta a fost înghețata iar elevii participanți la concurs, alături de profesorii coordonatori, au avut prilejul, în perioada 11-17 iunie 2026, să realizeze un adevărat festival al înghețatei cu tema ICE CREAM DAYS.  
Ideea organizatorilor a fost simplă, dar plină de substanță pedagogică: înghețata, cel mai popular desert, a devenit un instrument excelent de învățare. Pentru a o realiza cu succes, elevii au utilizat cunoștințe de chimie, pentru a înțelege procesele de congelare și emulsionare, de matematică, pentru calculul proporțiilor și al gramajelor, dar și de noțiuni de arte vizuale și marketing, pentru a-și prezenta și promova produsul. Sprijiniți de profesorii coordonatori, au realizat produse minunate, în care talentul și creativitatea, atât de necesare în domeniul gastronomiei și al cofetăriei, au fost evidențiate. 
Diversitatea denumirilor alese de elevi spune, de fapt, cea mai convingătoare poveste despre proiect. Alături de combinații sofisticate precum „Biscoff Royal Tower", „Incanto Italiano Stellato" sau „Tiramisu Velvet Ice", au apărut și nume cu trimitere directă la tendințele momentului, precum „Înghețată Dubai" sau „Dalgona Crunch". Nu au lipsit nici notele de poezie și nostalgie, vizibile în creații precum „Gustul copilăriei", „Înghețata orei 18.47" sau „Rapsodie de zmeură și ciocolată", în timp ce alți elevi au mizat pe imagini vizuale puternice, precum „Rubin de catifea", „Eclipsa" sau „Caramel roz". Această varietate de stiluri, de la rafinamentul „Shelby's Chocolate" la simplitatea „Înghețatei cu zmeură", arată că proiectul nu a fost doar un exercițiu culinar, ci și unul de imaginație, fiecare elev reușind să-și pună amprenta personală asupra propriei creații.
Concursul a fost structurat pe trei etape. Până pe 11 iunie, elevii  s-au documentat și au depus rețetele proprii. În zilele de 15 și 16 iunie, în laboratorul de alimentație publică al colegiului, tinerii au pus rețetele în practică, respectând cu strictețe normele de igienă și siguranță alimentară, de la echipamentul de protecție până la curățenia spațiului de lucru. Toate ingredientele și ustensilele necesare au fost puse la dispoziție de școală, participanții neavând permisiunea de a aduce produse din exterior, pentru a păstra echitatea competiției și a asigura standardele de calitate specifice acestui domeniu.
Etapa finală a fost momentul cel mai așteptat: elevii și-au aranjat creațiile și au susținut în fața  juriului o scurtă prezentare în care au explicat povestea din spatele rețetei și publicul căruia se adresează produsul lor. Juriul, format din cadre didactice și specialiști invitați, a notat gustul și textura, originalitatea, aspectul vizual și prezentarea produsului. Toți cei 22 de participanți au fost răsplătiți cu premii de participare și  premii speciale. Câștigătorii competiției au fost Hazazup Adelina, clasa a XI-a A, care a obținut Premiul I cu o delicioasă înghetață cu aromă de cafea,  Halip Bianca, Premiul al II-lea cu produsul „Înghețata orei 18.47” și  Pogar Corina, clasa a XI-a B,  Premiul al III-lea cu înghetața “Incanto Italiano Stellato”. 
Dincolo de competiție, „Gastrofest – Ice Cream Days” și-a propus să cultive spiritul de echipă, creativitatea, încrederea în sine, contribuind la dezvoltarea abilităților necesare domeniului patiseriei și cofetăriei precum și la creșterea spiritului antreprenorial al elevilor colegiului. Proiectul a fost realizat cu sprijinul Primăriei Municipiului Focșani, în parteneriat cu  Inspectoratul Școlar Județean Vrancea și cu Gelateria Cortina Focșani. Felicitări elevilor participanți și profesorilor coordonatori!
Mulțumim tuturor pentru sprijinul acordat!

